અનંત દર્શન
<poem>
આવો, આવો વીરા રે! આ આંખડી પરોવો અનંતમં જો જી!

ગિરિવરને જરુખે રે, ઊભો'તો હું એકલો હોજી,
જોતો 'તો એ પાથર્યા જગતના પગથાર,
સાગરના સીમાડા રે,વનની ઝૂલતે વેલીઓ હોજી!
આથમતાં કંઈ જહાજો એ ક્ષિતિજની પાર.      આવો આવો૦.

આભને ઝરૂખે રે, ઊભો 'તો હું એકલો હો જી!
જોતો 'તો એ નવલખ તારલિયાની માળ;
તેજ તેજના ગોળા રે, ગગનોમાં ઘૂમતા હો જી!
દીઠા મેં ત્યાં રૂમઝૂમતા દીનદયાળ:                 આવો આવો૦.

અંતરને ઝરુખે રે,  ઊભો 'તો હું એકલો હો જી!
જોતો 'તો એ ઊંડા ઊંડા વિશ્વના ઉર,
દિશ દિશ ભરતાં પ્રગટ્યાં તે કંઈ કિરણો આતમદેશમાં હો જી!
ભાસ્યાં મુજને સૂનાં બ્રહ્માંડો ભરપૂર:                   આવો આવો૦.

ન્હાનાલાલ